****

**โรงพยาบาลราชวิถี ปลูกถ่ายเซลล์ต้นกำเนิดสำเร็จเป็นรายแรกของโรงพยาบาลและกรมการแพทย์**

**โรงพยาบาลราชวิถี กรมการแพทย์** เผย เปิดความสำเร็จในการปลูกถ่ายเซลล์ต้นกำเนิดเม็ดเลือด (Hematopoietic Stem Cell Transplantation, HSCT) ให้แก่ผู้ป่วยโรคมะเร็งเม็ดเลือดขาวชนิด Multiple Myeloma สำเร็จเป็นรายแรก ถือเป็นรายแรกของโรงพยาบาลในกรมการแพทย์

**นายแพทย์สกานต์ บุนนาค รองอธิบดีกรมการแพทย์** กล่าวว่า โรคมะเร็งเม็ดเลือดขาวชนิด Multiple Myeloma เป็นมะเร็งทางโลหิตวิทยาที่เกิดจากการแบ่งตัวเพิ่มขึ้นอย่างผิดปกติของเม็ดเลือดขาวชนิดหนึ่ง ที่เรียกว่า พลาสมาเซลล์ (plasma cell) ในไขกระดูก ทำให้มีการสร้างโปรตีนที่ผิดปกติออกมาในกระแสเลือด ทำให้มีอาการได้แก่ ซีด ปวดกระดูก กระดูกพรุน กระดูกหัก ไตวาย ระดับแคลเซียมในเลือดสูง เป็นต้น การปลูกถ่ายครั้งนี้ไม่เพียงแต่ช่วยเพิ่มโอกาสรอดชีวิตให้กับผู้ป่วย แต่ยังเพิ่มโอกาสในการเข้าถึงการรักษาที่มีประสิทธิภาพมากขึ้น

**นายแพทย์จินดา โรจนเมธินทร์ ผู้อำนวยการโรงพยาบาลราชวิถี** กล่าวต่อว่า ผู้ป่วยชายอายุ 60 ปี เริ่มมีอาการปวดหลังส่วนกลางรุนแรงและเข้ารับการตรวจวินิจฉัยเป็นโรค Multiple Myeloma จากนั้นได้รับการรักษาด้วยยาเคมีบำบัดและประเมินผลการรักษาได้ระดับ VGPR (Very Good Partial Response) จึงเข้าสู่กระบวนการเก็บเซลล์ต้นกำเนิด (Stem Cell collection) ได้เซลล์ต้นกำเนิดจำนวน 11.21 ล้านเซลล์ต่อกิโลกรัม และเข้าสู่กระบวนการปลูกถ่ายเซลล์ต้นกำเนิดแบบ Autologous HSCT เมื่อวันที่ 16 กุมภาพันธ์ 2568 โดยใช้ Conditioning regimen สูตร High dose Melphalan

**แพทย์หญิงเบญจมาภรณ์ เมฆรักเสรี งานโรคโลหิต กลุ่มงานอายรุศาสตร์ โรงพยาบาลราชวิถ**ี กล่าวเพิ่มเติมว่า หลังจากกระบวนการใส่เซลล์ต้นกำเนิด การฟื้นตัวของไขกระดูกเกิดขึ้นตามแผน และเข้าสู่ระยะ Engraftment ในวันที่ 28 กุมภาพันธ์ 2568 (9 วันหลังใส่เซลล์ต้นกำเนิด) เป็นสัญญาณที่ดีในการฟื้นตัว โดยไม่มีภาวะแทรกซ้อนรุนแรงและร่างกายตอบสนองต่อการรักษาตามแผนที่วางไว้ ถือเป็นความสำเร็จสำคัญในการรักษาผู้ป่วย Multiple Myeloma ของโรงพยาบาลราชวิถี นายแพทย์จินดา โรจนเมธินทร์ ผู้อำนวยการโรงพยาบาล ราชวิถี, นายแพทย์กนกพจน์ จันทร์ภิวัฒน์ รองผู้อำนวยการด้านพัฒนาบริการทางการแพทย์, นายแพทย์วรพจน์ ชุณหคล้าย หัวหน้าศูนย์ความเป็นเลิศด้านปลูกถ่ายอวัยวะ, และ แพทย์หญิงกรทิพย์ ผลโภค เลขาศูนย์ความเป็นเลิศด้านปลูกถ่ายอวัยวะ ได้มีบทบาทสำคัญในการผลักดันการดำเนินการปลูกถ่ายเซลล์ต้นกำเนิดครั้งนี้จนสำเร็จ โดยมีทีมแพทย์ผู้เชี่ยวชาญนำโดย แพทย์หญิงประวีนวรรณ ทั่งทอง หัวหน้าหน่วยโรคโลหิต ภาควิชาอายุศาสตร์ กระบวนการปลูกถ่ายเซลล์ต้นกำเนิดวิธี Autologous HSCT เป็นการนำเซลล์ต้นกำเนิดของผู้ป่วยเองมาฟื้นฟูระบบโลหิตหลังการทำเคมีบำบัดในขนาดสูง โดยได้รับการสนับสนุนจากทีมธนาคารเลือด ภายใต้การดูแลของ นายแพทย์ชัชวาล นาคะเกศ หัวหน้าธนาคารเลือด ซึ่งมีบทบาทสำคัญในการเตรียมและจัดการเซลล์ต้นกำเนิดให้พร้อมสำหรับการปลูกถ่าย ความสำเร็จของการปลูกถ่ายเซลล์ต้นกำเนิดครั้งนี้เกิดขึ้นจากความร่วมมือของทีมแพทย์ผู้เชี่ยวชาญในหลายสาขา ทีมพยาบาลทีมพยาบาลที่มีความเชี่ยวชาญเฉพาะในการดูแลผู้ป่วยหลังการปลูกถ่ายเซลล์ต้นกำเนิด, เภสัชกร, นักโภชนาการ และสหวิชาชีพต่างๆ ที่ร่วมกันให้การดูแลและรักษาผู้ป่วยอย่างครบวงจร นอกจากนี้ยังได้รับการสนับสนุนจากมูลนิธิโรงพยาบาลราชวิถี ในด้านค่าใช้จ่ายในการก่อสร้างหอผู้ป่วยเฉพาะทาง และค่าใช้จ่ายในการปลูกถ่ายเซลล์ต้นกำเนิดสำหรับผู้ป่วยรายนี้อีกด้วย

 #กรมการแพทย์ #โรงพยาบาลราชวิถี

#ปลูกถ่ายเซลล์ต้นกำเนิดสำเร็จเป็นรายแรกของโรงพยาบาลและกรมการแพทย์

- ขอขอบคุณ -

1 พฤษภาคม 2568